Nebunie înainte de Rapid - FCSB: giuleștenii sunt aproape de SOLD-OUT!
Meciul dintre Rapid și FCSB se va disputa pe Arena Națională, sâmbătă, de la ora 20:00.
Chiar dacă, inițail, derby-ul a fost programat în Giulești, Dan Șucu a anunțat că intenționează să mute partida pe cel mai mare stadion al țării, ca urmare cererii uriașe pentru bilete.
După ce a remizat în etapa precedentă la Craiova, scor 1-1 cu Universitatea, Rapid va juca pe teren propriu pe Arena Națională în compania celor de la FCSB, lider detașat cu o etapă înainte de startul play-off-ului.
Giuleștenii au anunțat în cursul zilei de miercuri, prin intermediul rețelelor de socializare, că mai sunt aproximativ 2.000 de bilete disponibile pentru meciul de sâmbătă. Dacă lucrurile stau așa, sunt toate șansele ca derby-ul dintre Rapid și FCSB să stabilească un nou record de asistență pentru acest sezon de Superligă.
Rapid anunță că mai sunt 2.000 de bilete pentru meciul cu FCSB
"Ne pregătim de istorie
Aproximativ 2.000 de bilete rămase pentru duelul Rapid - FCSB, aproape toate biletele din sectoarele rapidiste fiind epuizate într-un timp record!
10% din numărul total de bilete a fost rezervat pentru copii (sub 14 ani), cei care vor putea intra cu un bilet gratuit la Peluza Nord, Tribuna a II-a și Tribuna I (inelele 2 și 3). Biletele pentru copii vor putea fi ridicate doar la intrarea în stadion, înainte de meci.
Meciul Rapid - FCSB se va juca sâmbătă, ora 20:00, pe Arena Națională", se arată pe pagina oficială de Facebook a celor de la Rapid.
FCSB are 64 de puncte înainte de meciul cu Rapid și se poate lăuda cu cel mai bun atac din campionat (53 de goluri marcate, la egalitate cu CFR Cluj), dar și cu cea mai bună apărare, cu doar 24 de goluri încasate în 29 de partide.
În tur, Rapid a câștigat cu 2-1 pe Arena Națională în fața echipei lui Elias Charalambous. La acea partidă au asistat 40.563 de spectatori, un record pentru actualul sezon din Superliga României.
Urmăriți SPORT.RO și pe Google News